Tá an dá chorn mhóra thuas i dTír Chonaill anois. Corn ‘Sam’ agus corn Neidí Frainc Mhic Grianna. Is maith an oidhe orthu é. Thug mé ruaig ó thuaidh go Leitir Ceanainn an deireadh seachtaine seo caite le freastal ar Fhéile an Oireachtais agus ghlac mé páirt sa gcomórtas scéalaíochta. Bhí comórtas maith ann agus sílim go bhfuil sé ag neartú leis in aghaidh na bliana. Cé gur thosaigh sé le héirí soilseach ag 9.30 ar maidin Dé Sathairn, bhí drong deas daoine i láthair agus bís éisteachta ar gach duine. Gearóidín Breathnach as Croithlí a ghnóthaigh an chéad duais de €500, bonn airgid agus Corn Neidí Frainc agus ba í Máirín Mhic Lochlainn as Indreabhán a fuair an dara háit, bonn cré-umha agus €300.